"यओ जनार्दन बाबू, कहाँ गायब भय गेल छलहुँ अहाँ ! ! "
ओ चनैल आदमी देह झटकैत कहलकैन , "पागल हो क्या, कौन हो तुम ? "
तखन हरिश्चंद्र बाबू के अखियास भेलैन्ह जे कोनो अनजान आदमी के जनार्दन बाबू बुझि पकैड़नेने छलाह, ओहि अनभुआर आदमी सँ क्षमा माँगि आगू बढ़लाह।
 जहियासँ दिल्ली के साहित्यकार सब हरिश्चंद्र बाबू के बाइर (प्रतिबंधित) देलकैन अछि तहियासँ ओ विक्षिप्त भय गेलाह अछि।
 कोनो चनैल आदमी हुनका जनार्दन बाबू बुझाइ छथिन, त कोनो भुट्ट आदमी हुनका शिवचंद्र जी बुझाइत छथिन, साड़ीवाली महिला हुनका कवियित्री कामिनी जी बुझाइत छथिन।
 कोनो बियाह-दानक मंच हुनका कविगोष्ठी के मंच देखाइ पड़ैत छन्हि।
 जखन मंच पर हुनका पाग डोपटा पहिरायल जाइत छलैन त हुनका नैसर्गिक सुख भेटैत छलनि।
 एकदिन मंचसँ ओ सरकार के प्रशंसा में कविता पढ़ि देलखिन, मंचेपरसँ सब साहित्यकार हुनका दुरदुरा देलकैन्ह।
 सब साहित्यकार के कहब छलै, साहित्यकार में सरकारक आलोचना करबाक साहस हेबाक चाही, हरिश्चंद्र बाबू सरकारी पुरस्कार लेबाक फ़िराक में सरकारक गुणगान केलाह अछि ताएँ हिनका सब साहित्यिक मंचसँ बारल जाय ! !
 हरिश्चंद्र बाबू हाथ जोड़ि सब मठाधीश लोकैन के सफाई देलखिन, हम सभदिनसँ अहि पार्टी के पक्षधर रहल छी , हम एकर विचारधारा आ निर्णयसँ सहमति रहैत छी ताएँ प्रशंसामे कविता पाठ कएलहुँ , जँ कोनो न्यूनता देखाइ पड़त त ओहो कहब।
 मुदा सब मठाधीश एक स्वर में कहलखिन "साहित्यकार वएह जे सरकारक आलोचना करबाक बुत्ता राखय , अहाँक शरीरमे रीढ़क हड्डी नहि अछि! ! "
तहियासँ हरिश्चंद्र बाबूके आब कोनो मंच पर नओत नहि भेटैत छन्हि।
 सबदिन अपन कनिया के पाग डोपटाद' कहैत छथिन, हमर स्वागत करू। घ'र आयल पाहुन परख के गंजी उठाक' देखबैत छथिन, देखियौत' हमरा देहमें रीढ़ के हड्डी छै ? ?
 अपन मंतव्य editorial. staff. videha@gmail. com पर पठाउ। 